У складу са чланом 15. и 21. Устава Србије ( „Службени гласник РС“ број 98/2006), чланом 40. Закона о равноправности полова („Службени гласник РС“ број 104/2009), чланом 79. Закона о буџетском систему („Службени гласник Републике Србије“, број 54/09, 73/10, 101/10, 101/11, 93/12, 62/13, 63/13, 108/13, 142/14, 68/15-др.закон, 103/15, 99/16 и 113/17), чланом 32. Закона о локалној самоуправи („Службени гласник РС“ број 129/2007, 83/2014 – др.закон и 101/2016-др.закон) и члана 41. и 138. Статута Општине Владичин Хан ( „Службени гласник Пчињског округа“, број 21/08 и 8/09 и „Службени гласник Града Врања“, број 11/2013, 5/17 и 14/17), Скупштина општине Владичин Хан, на седници одржаној 05.04.2018. године, доноси

**ОДЛУКУ О НАЧИНУ ПРИКУПЉАЊА СТАТИСТИЧКИХ ПОДАТАКА**

**Члан 1.**

Ова одлука регулише начин прикупљања статистичких података који се прикупљају, евидентирају и обрађују у општини Владичин Хан.

Подаци који се прикупљају, евидентирају и обрађују у општини Владичин Хан су подаци који се прикупљају у органима, установама и јавним предузећима чији је оснивач Општина Владичин Хан, као и у организацијама која обављају јавна овлашћења и привредним друштвима.

Ови подаци су саставни део статистичког информационог система Општине Владичин Хан и Републике Србије и доступни су јавности у складу са законом.

**Члан 2.**

Подаци који се прикупљају, евидентирају и обрађују у општини Владичин Хан ће се прикупљати тако да су у свим фазама прикупљања, евидентирања и обраде исказани по полу.

Подаци исказани по полу су подаци који означавају који подаци од прикупљених, обрађених и евидентираних података се односе на грађане, а које на грађанке општине.

Овако прикупљени подаци дистрибуирају се према надлежним субјектима Републике и обавезно – до 15.07. за прво полугође текуће године односно до 30.01. за претходну годину достављају се Одељењу за финансије и привреду Општинске управе Владичин Хан у форми званичног извештаја са додатним напоменама, објашњењима и образложењима у погледу учинка на унапређењу родне равноправности на полугодишњем односно годишњем нивоу.

**Члан 3.**

Сви корисници буџета Општине Владичин Хан обавезни су да воде родно одговорне статистике у складу са законом и нарочито у складу са циљевима и индикаторима исказаним у финансијским плановима за 2018. годину као и наредне буџетске године.

**Члан 4.**

Надзор над спровођењем ове одлуке врши Одељење за финансије и привреду Општинске управе Општине Владичин Хан.

**Члан 5.**

Одлука ступа на снагу осмог дана од објављивања у „Службеном гласнику Града Врања“.

**СКУПШТИНА ОПШТИНЕ**

**ВЛАДИЧИН ХАН**

**БРОЈ: 06-36/2/18-I**

**ПРЕДСЕДНИЦА,**

**Данијела Поповић**